
Татарстан Президенты Рөстәм Миңнеханов VII Машина төзелеше кластерының пленар утырышында чыгыш ясады. Чарада РФ Икътисадый үсеш министры Максим Решетников, БГӘ тышкы сәүдә мәсьәләләре буенча дәүләт министры Тани бән Әхмәд Әл Зәйүди, әйдәп баручы машина төзелеше компанияләре вәкилләре катнашты.

Форум «Россия – Ислам дөньясы: KazanSummit 2021» XII халыкара икътисадый саммиты кысаларында оештырылды.

Рөстәм Миңнеханов билгеләп үткәнчә, Машина төзелеше кластеры форумы үзен кооперация мөнәсәбәтләре урнаштыру һәм икътисадның реаль секторы предприятиеләре арасында тәҗрибә алмашу өчен уңышлы мәйданчык буларак күрсәтте.

Татарстан Президенты ассызыклаганча, бүген республикада сәнәгать предприятиеләрен уңышлы үстерү өчен кирәкле шартлар тудырылган. Дәүләт ярдәме чараларының киң даирәсе эшләнгән, алгарышлы социаль-икътисадый үсеш территорияләре, сәнәгать парклары эшли.

Чит ил инвесторлары өчен уңайлы шартлар тудырылган. «Безнең Төркия партнерларыбыз республика территориясендә импортны алыштыруга юнәлдерелгән 10 завод төзеделәр. Без уртак предприятиеләр булдыру вариантларын карыйбыз. Бу югары квалификацияле белгечләр булуны таләп итә торган зур системалы эш», - диде Рөстәм Миңнеханов.

Президент машина төзелеше тармагы өчен цифрлаштыру мәсьәләләренең өстенлекле булуына игътибар итте. «Без конкурентлы булырга телибез, һәм предприятиеләребезнең автоматлаштыруга карата мөнәсәбәтен үзгәртәчәкбез. Моннан башка зур үзгәрешләргә ирешүне көтеп булмый», - диде ул.

Татарстан Республикасы Президенты шулай ук инновацион инфраструктура булдыруда һәм эре инициативаларны гамәлгә ашыруда федераль Хөкүмәт ягыннан ярдәм күрсәтелүен билгеләп үтте.

Максим Решетников үз чиратында билгеләп үткәнчә, Россия икътисады дөрес позицияләргә әйләнеп кайта. Икътисадый үсеш өлкәләрнең күпчелеге буенча бара: эшкәртү, төзелеш, агросәнәгать комплексы һ.б. лар. «Агымдагы вәзгыять оптимизм уята. Эчке ихтыяҗ, инвестицияләр һәм экспорт буенча шулай ук уңай динамика торгызыла. Бүген безнең алда тагын да стратегик бурычлар тора: безгә икътисадның тотрыклы үсеш траекториясенә чыгуы мөһим», - диде Министр.

Моның өчен, Максим Решетников фикеренчә, инвестицияләрне стимуллаштыру, махсус икътисадый зоналарны алга таба үстерү эшен дәвам итәргә кирәк. «Бүген илдә 39 МИЗ эшли. Иң уңышлыларының берсе – Татарстанда. Без чит ил партнерларының җитештерүне тиз һәм нәтиҗәле башларга мөмкинлек бирә торган әлеге механизмга игътибар итәргә чакырабыз», - дип билгеләп үтте РФ Икътисадый үсеш министрлыгы башлыгы.

Өстенлекле бурычлар арасында Министр цифрлы технологияләрнең тизләтелгән үсешен, шулай ук түбән углеродлы икътисадка күчүне билгеләде.

Утырыш барышында дискуссиядә катнашучылар цифрлаштыру чорында сәнәгатьтә килеп чыга торган проблемалар турында фикер алыштылар, шулай ук аеруча актуаль цифрлы сервисларны карадылар.
Татарстан Президенты: Республикада сәнәгать предприятиеләрен уңышлы үстерү өчен кирәкле шартлар тудырылган